Árbmugas Ipmil,

Don gulat min váidalusaid ja dovddat olbmuid heđiid.

Mii čuorvut dutnje buohkaid ovddas geat gillájit surgadis soađi Gazas.

Mii rohkadallat sin ovddas geat ballet heakkaset massit. Buohkaid ovddas geat leat massán bearašlahtuid, fulkkiid ja oahppásiid, ja geat moraštit lagamuččaideaset. Mii rohkadallat sin ovddas geat gillájit nealggi ja geain váilu buot mii dárbbašuvvo bissut heakkas. Mii rohkadallat sin ovddas geat leat bággejuvvon báhtui, ja muitit sin geat leat gottáhallan.

Mii leat juo guhka rohkadallan, ja mii jearrat: Man guhka, Hearrá, mii fertet vuordit?

Eallima Ipmil, gean dáhttu lea soabaheapmi ja ráfi. Atte viisodaga ja dáhtu sidjiide geat sáhttet duddjot vuoiggalaš ráfi, vai eallin ealáskahtášii fas dan maid jápmima fámut leat billistan.

Ipmil, mii rohkadallat.

**Kyrie eleison.**

Jesus Kristus,

mánáid dorvu ja gefiid veahkki.

Gula min rohkosa mánáid ovddas geat bajásšaddet bombbaid ja soađi siste. Mii rohkadallat sidjiide juobe binnánaš doaivvu ja ilu.

Mii rohkadallat váhnemiid ovddas geat heađis ja nuonddahallan fertejit oaidnit mánáideaset jápmime.

Mii váimmolaččat rohkadallat ahte veahkit beasaše sin lusa geat gillájit ja ahte sin ráđit oláše.

Mii rohkadallat sin ovddas geat ohcet dorvobáikki gosa báhtarit.

Atte viisodaga ja vuoimmi sidjiide geat barget buhcciidviesuin ja buohkaide geat vuostáiváldet dorvoohcciid ja báhtareddjiid.

Ipmil, mii rohkadallat.

**Kyrie eleison**

Bassi Vuoigŋa,
eallindahkki ja jeđđejeaddji eallimis ja jápmimis, gii oahpistat min dasa mii lea duohta ja riekta.

Mii čuojaldahttit girkobielluid vai don daid bokte rávkkašit min ain rohkadallat ja muittuhussan min ovddasvástádusamet sidjiide geat gillájit soađi ja heađi. Atte dáhtu ja máhtu várjalit buot olbmuid olmmošárvvu ja olmmošvuoigatvuođaid. Oahpis min eallima, ráfi ja doaivvu geidnui.

Ipmil, mii rohkadallat.

**Kyrie eleison.**

(dákko sáhttá leat jaskes rohkos dahje láhčit dili cahkkehit gintaliid.)